ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
29 ต.ค. 2558

สรุปภาวะตลาดภาคเช้า : SET หลุด 1400 จุด – SET โดนแรงขายต่อในหุ้นกลุ่มหลักที่มีน้ำหนักต่อตลาด ไม่ว่าจะเป็นในกลุ่มแบงก์ และสื่อสาร รวมถึงหุ้น SCC ส่วน PTT และ PTTEP ก็ไม่ได้ปรับตัวขึ้น ช่วยประคอง SET ตามการฟื้นตัวของราคาน้ำมันดิบเมื่อคืน กดดันให้ SET ปรับลงต่ำกว่า 1400 จุด พลอยทำให้หุ้นขนาดกลางและเล็กที่โดดเด่นก่อนหน้านี้เสีย Sentiment และสร้างอุปทานหมู่ กระตุ้นแรงขายออกมาเช่นเดียวกัน ทั้งนี้ SET ปิดตลาดภาคเช้าที่ระดับ 1393.51 จุด -15.75 จุด ด้วยมูลค่าซื้อขายเพิ่มขึ้นมาที่ระดับ 2.8 หมื่นลบ. กลุ่มหลักกดดันตลาด โดย ICT, แบงก์ และพลังงาน ปิดลบ -1.7%, -1.5% และ -0.5% ตามลำดับ ด้านตลาดภูมิภาคอยู่ในแดนลบ โดยอินโดฯ และฟิลิปปินส์ ลงกว่า 1-2%
กลยุทธ์ที่แนะนำ :ช่วงบ่าย: คาดเกิด Technical rebound บริเวณแนวรับ 1388 จุด โดยจะมีสัญญาณที่ชัดขึ้น เมื่อกลับขึ้นมายืนเหนือ 1400 จุด ส่วนกรณีไหลลงต่อ มีแนวรับถัดไปบริเวณ 1375 จุด ส่วนช่วงนี้ SET เข้าสู่ช่วงการอ่อนตัวแล้ว หลังปรับขึ้นมาตลอดเดือนต.ค. โดยเรามองแนวรับเป้าหมายรอบนี้อยู่ที่ 1375, 1360 และ 1345 จุด ตามลำดับ กลยุทธ์ การซื้อขายเก็งกำไรระยะสั้นช่วงนี้ จะเสียเปรียบตามภาวะตลาดที่ไม่เอื้อ (หาก SET รีบาวด์ ใช้เป็นจังหวะปรับพอร์ต สำหรับผู้ที่ขายไม่ทัน) ส่วนนักลงทุน และผู้เล่นรอบ รอซื้อสะสมตามแนวรับที่กำหนด ซึ่งเรามอง SET อ่อนตัวลงสลับในรอบนี้ เพื่อปรับขึ้นได้ต่อในภาพรวม